Frp-sekretær skylder på Sandberg for oppsigelse
Sentralstyret i partiet visste om oppsigelsen allerede før de fredag i forrige uke valgte å la Per Sandberg gå fri for beskyldningene om å bryte partiets vedtekter, skriver avisen. - Jeg kan bekrefte at Bjørn-Gunnar Jørgensen har sagt opp, sier Frps assisterende generalsekretær Øistein Lid. Lid ønsker ikke å kommentere oppsigelsen ytterligere. Aftenposten får imidlertid opplyst at Jørgensen i en epost til lokale tillitsvalgte skriver at årsaken til oppsigelsen er uroen skapt av Per Sandberg og hans kone Line Miriam Sandberg. Etter det Aftenposten forstår, skriver Jørgensen at arbeidsmiljøet i Troms Frp er blitt så dårlig etter at Sandberg ga ut boka «Mot min vilje», at han ikke kunne fortsette i jobben. I boka kom Sandberg med krasse uttalelser om lokale partikolleger og kalte flere av dem for «brønnpissere». - Jeg har sagt opp min stilling og informert dem som skal informeres om det, er alt Jørgensen vil si om bakgrunnen for oppsigelsen.
Bjørn-Gunnar Jørgensen skylder på uroen som Frp-nestleder Per Sandberg og hans kone har skapt, når han sier opp som regionssekretær i Frp for Nordland, Troms og Finnmark, skriver Aftenposten.